Elkartea - Apnabi\nInicio » Elkartea\nApnabi-Autismo Bizkaia irabazi asmorik gabeko elkarte bat da, interes publikokotzat jotzen dena eta Autismoaren Espektroko Nahasteak (AEN) dituzten bizkaitarren familiak biltzen dituena. Erreferentziazko erakundea da bere ekintza-esparruan.\nGuraso talde baten ekimenez sortu zen 70eko hamarkadaren amaiera aldera, jabetu baitziren ezinbestekoa zutela bat egitea, nahasmena, ziurgabetasuna eta beldurra gaindituz, etorkizun hobea eraikitzeko beren seme-alabentzat. Guraso haien borondatea lehen garaipena izan zen AENdunen bizitza duintzeko prozesu haren hastapenetan, une hartan autismoa termino mediko bat baino ez baitzen, haurren psikiatria eskuliburuetan bakarrik agertzen zena. Argi izpi hark argitu zuen garai ilun hura, AEN bat zuten pertsonak ez baitziren irteten beren etxeetatik edo zentro psikiatriko goibel haietatik.\nGaur egun, APNABI Autismo Bizkaia elkarte sendo eta ezagun bat da. 1.000 familia eta 220 profesional baino gehiagok osatzen dute, eta orduko espiritu berberarekin jarraitzen du, erakundeen eta beste eragile batzuen lankidetza duelarik. Zerbitzu-sare eta jarduera-programa zabala eskaintzen du, AEN bat duten pertsonek kalitatezko erantzun integral eta indibidualizatua jaso dezaten beren bizi-ziklo osoan zehar.\nAPNABI Autismo Bizkaiak gogor egiten du lan AENdunen eskubide guztiak betetzen direla bermatzeko. Ideia hauetan laburbiltzen dira elkartearen helburuak:\nAutismoaren Espektroko Nahaste (AEN) bat duten Bizkaiko pertsonen eta beren familien bizi-kalitatea hobetzea.\nAEN bat duten pertsonen garapen pertsonala eta gizarteratzea ahalbidetzea.\nAENa duten pertsonek beren ezaugarri eta beharrizanei egokitutako erantzuna jasoko dutela bermatzea.\nSentsibilizazio soziala sustatzea, hiritarrak AEN bat duten pertsonen errealitatera hurbiltzeko, eta horrela, aurrera egiteko autismoa duten pertsonen eskubideak betearazteko bidean, gizarteratze-, tolerantzia- eta errespetu-printzipioei jarraiki.\nZein antolakundetako kide garen.\nEsperientziak eta gogoetak kontrastatzen dituzten hainbat forotako kide gara, helburutzat dugularik ezgaitasun intelektualaren esparruko ezagutzak partekatzea. Besteak beste, APNABI Autismo Bizkaia antolakunde hauetako kide da:\nFEVAS Adimen Ezintasuna duten pertsonen aldeko Elkarteen Euskal Federazioa (www.fevas.org)\nFEAPS Adimen Ezintasuna duten pertsonen aldeko Elkarteen Espainiako Konfederazioa (www.feaps.org)\nAutismoaren Espainiako Konfederazioa (www.autismo.org.es)\nAutismoaren Europako Konfederazioa (www.autismeurope.org)\nAutismoa aitortzea Bizkaian eta baliabideak sortzea.\nLeo Kanner psikiatrak autismoaren espektroa definitu zuen 1943an, baina horri buruzko ezagutza mugatua da oraindik ere.\nAutismoa duten pertsonen familiek pentsatzen zuten beren seme-alabek ez zutela aukerarik. APNABI Autismo Bizkaia sortu zen. APNABI Autismo Bizkaia elkarteko kide eginez, aukera izan zuten ezagutzak partekatzeko eta elkarrekin antolatzeko, erronkatzat harturik beharrezko baliabideak eskuratzea.\nLehen akordioak lortu ziren Administrazio Publikoarekin.\nBaliabideak sortu ziren autismoa zuten eta eskola garaian zeuden haurrentzat.\nAutismoa ez da haurren kontua.\nAutismoari buruzko ezagutza zabaldu egin zen. Jabetu ziren esku-hartzea zenbat eta goiztiarragoa izan, orduan eta emaitza hobeak lortzen zirela. Arreta goiztiarra emateko programa sortu zen.\nGogoeten bidez ondorioztatu zen pertsona autista bakoitza bakarra dela, bere izaerak desberdin egiten duela giro guztietan, eta laguntza behar duela bizi osoan zehar.\nGauzak egiteko modu berriak aplikatzen hasi ziren.\nAdministrazio Publikoek emandako babesari esker, zerbitzuak hobetu eta sendotu ziren.\nHelduarorako baliabideak eta eguneko arreta zentroak sortu ziren.\nGizarteratzeko baliabideak indartu eta defendatu ziren.\nAPNABI Autismo Bizkaia elkartearen hazkundea eta sendotzea.\nAPNABIk baliabideak eskuratu zituen autismoa duten pertsonei bizi osorako arreta emateko. Lehen etxebizitzak jarri ziren martxan.\nFamiliak funtsezko zutabea dira. APNABI Autismo Bizkaia elkarteak familientzako laguntzak zabaldu zituen.\nSendotu egin zen praktika-hitzarmenen bidezko profesionalentzako prestakuntza.\nEzagutza partekatu zen foro desberdinetan.\nAdministrazio publikoek etengabeko babesa eman zuten.\n2008tik gaur egun arte:\nPertsona bakoitza da protagonista.\nLanean jarraitzen dugu autismoa duten pertsonen bizi-kalitatea hobetzeko. Pertsona bakoitzaren eta bere familiaren profil eta beharrizanen arabera orientatzen dira baliabideak.\nMaila profesionalean, lanean jarraitzen dugu ulertzeko eta esku-hartzeko modurik onena aurkitzeko.\nIndartu egin da gaitasun profesionalen garapena.\nAutismoa duten pertsonen eskubideak aldarrikatzen jarraitzen dugu.\nAPNABI autismoaren arloko erreferente gisa finkatu da Bizkaian.\nMisioa. Zertarako existitzen gara?\nGure helburua da AEN bat duten pertsonei eta beren familiei laguntzea beren bizi-proiektua garatzen. Horretarako, laguntzak ematen dizkiegu, aukerak sortzen ditugu eurentzat eta saiatzen gara gizarte justu eta solidario batean sar daitezen, eskubide osoko hiritarrak direlako. Misio hori betetzeko, gure jardueretan zorrotz zaintzen ditugu kalitatea eta konpromiso etikoa, eta erantzun kolaboratiboak sortzen ditugu.\nErreferentziazko elkartea gara autismoaren espektroko nahasteen arloan, eta posizio hori mantendu nahi dugu.\nPertsona ulertzea dugu helburu. AEN bat duen pertsona bakoitzarentzat eta bere familiarentzat horixe da lehen urratsa esku-hartze onena aukeratzeko. Horrek identifikatzen gaitu, eta bakarrak gara horregatik.\nEzagutza sortzen eta partekatzen dugu.\nBeste eragile batzuekin kolaboratzen dugu.\nAEN bat duten pertsonen eta beren familien parte-hartze aktiboa lortzen dugu antolakundean.\nBaloreak. Zertan sinesten dugu?\nHauek dira definitzen eta inspiratzen gaituzten baloreak:\nPertsonarenganako orientazioa (unibertsaltasuna, konfiantza eta baikortasuna dira gure ezaugarriak).\nLidergo partekatua eta talde bateko kide izatearen sentimendua.\nKualifikazioa eta berrikuntza.\nInguruarekiko harremana (erantzukidetasuna, lankidetza publikoa eta elkarrentzako laguntza).\nAPNABI 2020>2030 estrategia\nEzagutu hemen APNABIren plangintza estrategiko berria, AENdun pertsonen eta haien familien bizi-proiektua errazteko xedean aurrera egiten jarraitzeko\nANTOLAKUNDEARI BURUZKO INFORMAZIOA\nKontzertuak, hitzarmenak eta dirulaguntzak, 2020\nInformazio ekonomikoa, 2020\nIradokizunak, kexak eta erreklamazioa calidad@apnabi.org\nZERBITZUAK, ZENTROAK ETA PROGRAMAK\nAPNABI Autismo Bizkaia elkartearen jarduerak hainbat eremutara hedatzen dira: kontsultak, AEN bat duten pertsonei diagnostikoa eta tratamendu espezializatu goiztiarra emateko; hezkuntza, Aldamiz ikastetxean ematen dena, giro egituratuan, eta proiektu eta tailerretan oinarritutako metodologiarekin; eguneko arreta, irizpide polibalentearekin ematen dena, eta AEN bat duten eta eskola garaia bukatu duten pertsona guztientzat irekia dena; etxebizitza zerbitzuak, eredu komunitario batekin planteatuak; familientzako laguntzak, zeintzuen bidez laguntzaile-lana egin eta programak garatzen baitira familien atseden eta arnasaldi premiak asetzeko eta gainkarga emozionala murrizteko; eta aisialdia eta denbora librea. Era berean, APNABIk sustapen soziolaboraleko eremu bat ere badu, non AEN bat duten pertsonek trebetasun funtzionalak barneratzen baitituzte gizartean sartzeko eta enplegu bat izateko.\nEskola funtsezko elementua da pertsona guztien etorkizuneko garapenean. AEN bat duten pertsonei hezkuntza ematea funtsezko printzipioa da bizi-kalitate ona izan dezaten, eta horregatik dago hezkuntza APNABI Autismo Bizkaia elkartearen ekintza guztien oinarrian.\nHezkuntza Eremuan, APNABI Autismo Bizkaiak bi programa desberdin kudeatzen ditu, kasu bietan, Eusko Jaurlaritzako Hezkuntza Sailarekin hitzartuta: Hezkuntza Bereziko Aldamiz Ikastetxearen bitartez kudeatzen den eskolaratze programa pribatua eta arreta ibiltariko programa bat.\nIkasgeletako arreta zuzena. Aldamiz ikastetxea\nAPNABI Autismo Bizkaiak hezkuntza programa berezia eskaintzen die AEN bat duten pertsonei, hau da, beren ezaugarri eta beharrizanei erantzuten diena, aukera izan dezaten beren komunitatea ulertzeko eta bertan moldatzeko gaitasunak barneratzeko.\nAPNABI Autismo Bizkaiak hezkuntza arloan eskaintzen dituen zerbitzuen ezaugarri nagusia da pertsona bakoitzarengan zentratutako arreta ematen dutela, “autismodun pertsonetatik” harago doana. Ororen gainetik, AEN bat duen persona bat, haur, nerabe edo gazte bat da, eta bere bizitzaren protagonista izan behar du.\nHezkuntza Sailarekin hitzartutako ikasgelak hiru zentro desberdinetan daude, kokatuta dauden auzoko komunitatean bertan txertaturik. Asmoa da autismoa duen ikasleak ikaskuntza faktoretzat har dezala eskolaratzearen testuinguru soziala, komunitateko kide bihurtu dadila, eta hala, ingurukoek ezagutu, errekonozitu eta baloratu dezatela.\nIrakasle ibiltariak ditugu, eta ikastetxeetara joaten dira ikasleak ikastetxe arruntetan eskolatuta dauden kasuetarako. Era berean, profesionalentzako sentsibilizazio- eta orientazio-jarduerak egiten ditugu ikastetxe bakoitzaren hezkuntza premiei erantzuteko.\nGOIZ – Arreta goiztiarra\nAPNABI Autismo Bizkaiak arreta goiztiarreko zerbitzu bat du, AEN bat duten edo izan lezaketen 0 eta 6 urte bitarteko haurrei zuzendua.\nZerbitzu hori Bizkaiko Foru Aldundiko arreta goiztiarreko programarekin lotuta dago.\nBakarkako lana garapenaren eremu guztietan, haurrarekin eta familiarekin.\nSentsibilizazio eta komunikazio taldeak.\nHauek dira ematen ditugun tratamendu modalitateak:\nJarraipen Globala 0-12 hilabeteko haurrekin eta beren familiekin. Astean saio bat.\n13 eta 72 hilabete bitarteko haurrentzako eta beren familientzako Tratamendu Global Intentsiboa. Astean saio bat edo bi.\nTratamenduen iraupena eta maiztasuna kasuan-kasuan zehazten da eta aldiro-aldiro berrikusten da.\nAPNABI Autismo Bizkaiak haur eta gazteentzako (0 eta 18 urte bitartean) osasun mentalerako arreta programa bat eskaintzen du AEN bat duten edo izan lezaketen pertsonentzat, Eusko Jaurlaritzako Osasun Sailarekin adostutako hitzarmen baten bidez.\nHelduei eta beren familiei arreta ematean, aholkularitza, laguntza eta orientazioa ematen diegu AENaren diagnostikoa baieztatzeko, eta baita ere bizitzan eman daitezkeen bestelako egoeretarako.\nTratamendu eta jarraipen psikologikoa, bakarka edo taldean.\nTratamendu eta jarraipen psikiatrikoa.\nEguneko Arreta Eremuan elkarrekin koordinaturik gaude bai familiekin eta bai AEN bat duten pertsonek jasotzen dituzten baliabideekin, orientazioa emateko beren premiei ondoen egokitzen zaizkien ibilbideei buruz.\nEremu horren helburua da AEN bat duten pertsonen bizitza ingurune naturaletan garatzea, gizarteratzea ahalbidetzeko. Horregatik, erantzun indibidualizatuak bilatzen ditugu, pertsona bakoitzaren ezaugarri eta interesetara egokitzen direnak. Programek funtzionalak izan behar dute, eta baita ere esanguratsuak eta eguneroko bizitzarako baliagarriak.\nGainera, hainbat jarduera gauzatzen dira, batzuk egoitzan bertan eta besteak handik kanpo. Pertsona guztiek parte hartzen dute jarduera horietan, bakoitzaren beharrizan, gustu eta lehentasunen arabera.\nAPNABIko Eguneko Arreta Zentroetan garatzen diren jarduerak honela egituratzen dira:\nBaliabide komunitarioen erabilpena eta parte-hartze soziala indartzera bideratutakoak.\nEgokitzeko gaitasunak garatzeko jarduerak:\nMultzo honetan sartzen dira helduaroan ahalik eta modu autonomoenean moldatzeko behar diren gaitasun eta trebetasunak mantentzeko edo barneratzeko ekintza guztiak.\nOngizate emozionalarekin lotutako jarduerak:\nEsperientzia positiboak ahalbidetzen dituzte, segurtasuna sustatzen dute eta estres egoerak murrizten dituzte, asebetetze pertsonala eta norberaren kontzeptu positiboa lortzeko.\nAPNABI Autismo Bizkaia elkarteak lankidetza-hitzarmenak ditu BIZKAIKO FORU ALDUNDIKO GIZARTE EKINTZA SAILAREKIN, EGUNEKO ARRETA – EGUNEKO ZENTRO ZERBITZUA eskaintzeko.\nZerbitzu hori zabalik dago urtean 214 egunetan, eguneko erregimenean, 7 ordu eta erdiz, astelehenetik ostiralera.\nEguneko zentro batean sartzeko bete beharreko baldintzak:\nEspainiako edo Europar Batasuneko beste Estatu kide bateko naziotasuna izatea.\n18 urte edo gehiago eta 64 urte baino gutxiago izatea.\n%33ko edo gehiagoko ezgaitasun-gradu aitortua izatea.\nMenpekotasun balorazioaren ziurtagiria izatea.\nPlaza bati edo itxaro-zerrendan sartzeari uko egin ez izana.\nAutismoaren espektroko nahasteak edota haur-psikosia duten haurrei zuzenduta dago.\nNola eskatu behar da eguneko zentro bat?\nEzgaitasuna duen pertsona bat eguneko arreta – eguneko zentro zerbitzuan sartzeko, lehenbizi Arreta Programa Indibidual (API) bat onartu beharra dago, zeinak argi esango baitu eguneko zentro batean sartzea dela beretzako baliabide aproposena.\nSalbuespen gisa, eredu normalizatuan eginiko eskaera bat onartu daiteke.\nEguneko zentroan plaza bat esleitzea\nEzgaituentzako Zentroetarako Arretaren Beharraren Gizarte Adierazlearen arabera baloratuko da Eguneko arreta – Eguneko Zentro zerbitzuan sartzeko baldintza orokorrak betetzen dituzten pertsonen egoera soziala. Balorazio mediko eta psikologikoa lagungarri izango da interesdunaren profila erabakitzeko.\nDatu horiek denak kontuan hartuta, onuradun izateko baldintzak betetzen dituzten pertsonak plaza esleitzeko prozesuan sartuko dira.\nAPNABI Autismo Bizkaia elkarteak egoitza eta etxebizitza zerbitzua eskaintzen du, komunitateko etxebizitza-eredu batean oinarriturik, talde txikitan eta laguntza indibidualizatu pertsonal eta sozialekin. Hala, APNABIren etxeetan bizi diren pertsonek hiritar guztiekin partekatzen dituzte komunitateak eskaintzen dituen zerbitzuak.\nPlaza eskuratu behar baduzu etxebizitza batean senitarteko batentzat –seme-alaba, neba-arreba…-, komeni zaizu APNABIren zerbitzuak eskatzea, jarraitu beharreko urratsei buruzko orientazioa eta informazioa emango dizutelako.\nEskatutako plazak iraunkorrak edo aldi-batekoak izan daitezke. Azken horiek larrialdi egoeretarako edo atsedenaldietarako izan daitezke. Bizkaiko Foru Aldundiak erabakiko du zein den pertsona bakoitzarentzako baliabide egokiena.\nEtxeen helburu orokorra da espazio egonkor bat eskaintzea, AEN bat duten pertsonak bertan bizi daitezen eta gaitasun pertsonalak eta iaiotasunak gara ditzaten segurtasun, goxotasun eta errespetuzko giroan, beren beharrizanak asez, bizikidetza sustatuz eta ingurune komunitarioak ahalbidetuz.\nHelburu hori lortzeko, bakarkako programak diseinatu behar dira eta beharrezko laguntzak eskaini behar dira AEN-a duen edonork bere erabakiak har ditzan eta, ahal duen neurrian behintzat, bere bizitza eta etorkizuna nolakoak izango diren erabaki dezan.\nEtxeak hainbat irizpideren arabera daude egokituta: pertsona bakoitzaren beharrizanak eta behar dituen laguntzak, bertan bizi den jende mota eta adina. Etxeetako egoiliar guztiak dagokien Eguneko Arreta Zentroetara, eskoletara, tailer okupazionaletara, eta abar joaten dira goizeko 10:00etatik arratsaldeko 16:30era.\nAPNABI Autismo Bizkaia elkartean kalitatezko eredu inklusiboa bultzatzen dugu, premia pertsonalei egokitua eta beharrezko laguntzak emango dituzten profesionalez osatutako lantaldeak bermatua.\nHelduentzako etxeakHelduaroan sartzean eskubide osoko kide bezala sartzen dira komunitatean. Besteak beste: etxebizitza propioa izateko eta etxe familiarretik independizatzeko eskubidea dute.\nHelduaroan garrantzitsua da bizi proiektu bat izatea, hartarako behar dituen erantzun egokiak sortzeko. Guk kontuan hartzen ditugu eskolan egon den bitartean garatu dituen gaitasunak, pertsona horren historia, bere desio eta interesak, indar-guneak, familiaren iritzia eta laguntza naturalak. Azterketa osotu horren bidez proiektu pertsonalizatu eta integral bat sortu ahal izango dute.\nAdin txikikoentzako etxeak\nAEN bat duten eta babesgabetasun egoeran dauden adin txikikoei laguntzeko zerbitzu espezializatua da, familiatik kanpoko aldi-baterako harrera egiten diena. Adin txikikoa bertan biziko da, eta gaitasun pertsonalak eta iaiotasunak garatuko ditu segurtasun, goxotasun eta errespetuzko giroan, bere beharrizanak asez eta bizikidetza sustatuz.Bizkaiko Foru Aldundiko haurtzaro sailak egiten du babesgabetasun egoeraren balorazioa.\nBizitza erdi-independenterako laguntzakBizitza erdi-independenterako Helduen Etxebizitzek beharrezko baliabide eta estrategiak eskaintzen dituzte garapena, hezkuntza, interesak eta bizi-kalitatea sustatzeko, ahalik eta independentzia maila handienarekin.\nAPNABI Autismo Bizkaia elkarteak lankidetza-hitzarmenak ditu BIZKAIKO FORU ALDUNDIKO GIZARTE EKINTZA SAILAREKIN, EGOITZA ZERBITZUA eskaintzeko.\nZerbitzua zabalik dago urteko 365 egunetan: eguneko arreta zentroak irekitzen diren 214 egunetan 16 orduz, eta gainerako 151 egunetan 24 orduz.\nEgoitza batean sartzeko bete beharreko baldintzak:\n18 urte edo gehiago eta 60 urte baino gutxiago izatea.\nEgoitzako plaza bati edo itxaro-zerrendan sartzeari uko egin ez izana.\nNola eskatu plaza bat egoitza batean\nEzgaitasuna duen pertsona bat egoitza batean sartzeko egonaldi iraunkorrerako, lehenbizi Arreta Programa Indibidual (API) bat onartu beharra dago, zeinak argi esango baitu egonaldi iraunkorreko egoitza batean sartzea dela beretzako baliabide aproposena.\nSalbuespen gisa, eredu normalizatuan eginiko egonaldi iraunkorreko eskaera bat onartu daiteke.\nPlaza bat esleitzea egoitza batean\nEzgaituentzako Zentroetarako Arretaren Beharraren Gizarte Adierazlearen arabera baloratuko da Aldundiaren egoitza zerbitzuan sartzeko baldintza orokorrak betetzen dituzten pertsonen egoera soziala. Balorazio mediko eta psikologikoa lagungarri izango da interesatutako pertsonaren profila erabakitzeko.\nDatu horiek denak kontuan hartuta, egoitza zerbitzuko plaza baten onuradun izateko baldintzak betetzen dituzten pertsonak plaza esleitzeko prozesuan sartuko dira.\nPlaza publiko batean sartzeko zain dagoen bitartean, eskubidea izango du zerbitzuarekin lotutako prestazio bat jasotzeko, eta horrela, egoitza pribatu batean egonaldi bat egingo balu, egonaldi hori ordaintzen laguntzeko.\nAISIALDI ETA DENBORA LIBREA\nAPNABI Autismo Bizkaia elkarteak sustatutako programa eta jardueren helburua da AEN bat duten pertsonek denbora libre aberasgarria bizi dezatela, lagungarri izango zaielako beren garapen pertsonal eta sozialerako. Era berean, programa eta jarduera horien azken helburua da erabiltzaileen bizi-kalitatea hobetzea.\nAPNABI Autismo Bizkaia elkarteak baliabideak eta laguntza ematen dizkie AEN bat duten pertsonei, aukera izan dezaten bakarkako aisialdirako edo aisialdi partekaturako eskubidea erabiltzeko komunitateko gainerako pertsona guztiek bezala, ahalik eta modu autonomoenean eta gizarteratzea sustatuz.\nAPNABI Autismo Bizkaia elkartearen Aisialdi eta Denbora Libreko eremuak proposatutako jardueren xedea da jarduera horien hartzaileak protagonista izan daitezela, beti ere beren gustuak, interesak edo zaletasunak kontuan hartuta.\nJardueren helburua da egituraketa, normalizazioa eta gizarteratzea lortzea, egonaldi normalizatuaz goza dezaten ingurune naturaletan, presentzia izanik komunitatean eta positiboki parte hartuz.\nEremu honetan parte har dezakete 4 urtetik aurrerako APNABIko bazkide guztiek.\nBegiraleak garrantzitsuak dira, jarduerez gozatzen laguntzen diete eta. Beren premiak estaltzen dizkiete eta dinamizatu eta animatu egiten dituzte ahalik eta gehien parte har dezaten.\nJolaserako programa ludikoa\n– Eguneko irteerak\nJarduera horien xedea da baliabide bat eskaintzea, AEN-a duten pertsonek ohikoaz bestelako egun batez goza dezaten landa edo hiri inguruneetan, betiere inguruko bizitzan parte hartzera bultzatuz.\nGazte eta heldu taldeentzako topaguneak. Beren denbora eta aisialdi aukerak antolatzen ditugu, harreman sozialak sustatuz izaera komunitarioko jardueretan parte hartuta.\n– Ospakizunak, jaietan parte hartzea, komunitateko ekitaldiak…\nOpor eta turismo programa\nUdan egiten da (uztailean eta abuztuan).\n– IMSERSO oporren programa berezia:\nAisialdi programa honek ezintasunak dituzten pertsonen ahalik eta integrazio pertsonal eta sozial handiena lortzea du helburu, eta horretarako, aisialdi, kultur edo natur ondasunetara hurbilarazten ditu.\n– Ingurumen jarduerak.\n– Mendi-ibiliak: Kirol arloko jarduera ludikoa, kirola egiteko eta naturako inguruneez disfrutatzeko.\n– Gimnasia: Kirol arloko jarduera ludikoa, kirola egiteko makinak eta kirol jokoak erabiliz.\n– Kirol anitzak: Kirol arloko jarduera ludikoa, ariketa fisikoa egiteko hainbat kirol eginez.\nKomunitateko Baliabideak Bilatu eta Kudeatzeko Programa.\nAPNABI-Autismo Bizkaia Elkarteko Aisialdi eta Denbora Libreko Eremuak bitartekaritza-lana egiten du autismoa duten pertsonen interesak aisialdiko eskaintza komunitarioekin bateragarri egiteko eta hala, udal, auzo eta abarren hurbileko jardueretan parte hartzeko.\nAPNABI Autismo Bizkaiak, bere Aisialdi eta Denbora Libreko eremutik, garrantzia ematen dio gizarteratzeari, horixe baita bere programa eta jardueren helburu nagusia. Horrezaz gain, ahalegina egiten du pertsonei disfrutatzen laguntzeko:\nKomunitateko aisialdiko zerbitzu eta programetan sartzeko ekintzak bultzatzen ditu,\nGizarteratzeko eta aukera berdintasuneko politikak babesten ditu.\nBitartekaritza-prozesuak garatzen ditu pertsonak aisialdi komunitarioan sar daitezen.\nKomunitateko aisialdirako eskubidea aldarrikatzen du\nAPNABI LAN, SUSTAPEN SOZIOLABORALA\nAPNABI Autismo Bizkaia elkartearen helburu garrantzitsuenetako bat da AEN bat duten pertsona helduei behar dituzten laguntza eta baliabideak ematea, lan, prestakuntza, okupazio eta gizarte inklusioa lortu dezaten.\nAPNABI Autismo Bizkaia elkarteak, bere ENTREMANOS elkartearen bitartez, lan-aukera zabal eta garrantzitsua garatzen eta eskaintzen du AEN bat duten pertsonentzat.\nENTREMANOS 2001ean sortu zen APNABIk sustatuta eta babestuta. Izaera propioa duen elkarte bat da, helburutzat daukana lan aukerak sortzea ezintasunak dituzten pertsonentzat (bereziki AENa duten bizkaitarrentzat), eskubide osoko hiritar bezala aitortuak izan daitezen praktikan.\nAEN bat duten pertsonek lan-ingurune malgua behar dute, egokia izango dena lortu behar dituzten helburuak aurreikusi, egituratu eta esplizitatzeko. Kontua ez da soilik askatasun ekonomikoa lortzea, baizik eta batez ere aukera gehiago izatea gizartean parte hartzeko. Behar dituzten laguntasunak eskaini behar zaizkie, eraginkortasunez garatu ditzaten beren gaitasunak.\nOrientazio, jarraipen eta balorazio zerbitzua\nAEN-a duten pertsonek erantzun indibidualizatua eskatzen dute lan munduan sartzeko. ENTREMANOS elkarteak ibilbide zehatzak eskaintzen ditu, pertsona bakoitzari egokitutako lan eskaintzekin eta bakoitzaren eta bere senitartekoen nahiak kontuan hartuz.\n“Egonahi” Laguntzadun Enplegua\nLaguntzadun enpleguaren helburua da pertsonarengan zentratutako zerbitzu- eta ekintza-multzo bat eskaintzea, batik bat, bakarkakoak. Asmoa da ezgaitasunak edo zailtasun bereziak dituzten pertsonak enpresa arrunt batean sar daitezela, bertan iraun dezatela eta barne-sustapen bidez lanpostu hobea lor dezatela, lan-merkatu irekian, profesionalen laguntzarekin eta bestelako laguntzekin.\nTelf.: 94 6071191\nAita Patxi Plaza 8, Bilbo\nZazpi Jatetxea zentro berritzaile bat da, ostalaritza sektorean 10 urtetik gorako esperientzia duena. Erreferente bat da Bilboko San Inazio auzoan, eta langileen %80 laneratzeko zailtasun handiak dituzten pertsonez osaturik dago. Jatetxeak erreferente izatera iritsi nahi du Bizkaiko Ostalaritzaren sektorean, ezintasuna duen pertsonari lan egonkortasuna, garapen profesionala eta bizi kalitatea eskaintzeko.\nTelf.: 94 4754417\nCelestino Mª del Arenal plaza 12, Bilbo\nZerbitzu okupazionalaren helburua da AEN bat duten pertsonen garapen sozio-laborala sustatzea. Ahalegina egiten dute, bakoitzaren aukerak kontuan hartuta, ezgaitasunarekin lotutako oztopoak gainditzeko, euren laneratzea lortzeko, eta, bide horretatik, bizi-kalitatea hobetzeko.\nAzlan Digital-en, gure laneko jarduerak garatzerakoan, pertsona dugu ardatz eta ez produkzio jarduera. Azlan Digital-en norbanako bakoitzaren garapena dugu helburu eta askotariko lan jarduerak baliatzen ditugu horretarako, zentroan dauden pertsonak adina jarduera hain zuzen, hasi administraziotik eta lorezaintzara, tartean hartuz diseinu grafikoa eta merkataritza, betiere profesionaltasunez eta enpresa kontuan hartuz.\nHorrela, pertsonek auto-determinazioz parte har dezakete beren garapen pertsonalean.\nAPNABI Autismo Bizkaia elkarteak, ENTREMANOS Elkartearen bitartez, lankidetza-hitzarmenak ditu BIZKAIKO FORU ALDUNDIKO GIZARTE EKINTZA SAILAREKIN, EGUNEKO ARRETA – EGUNEKO ZENTRO ZERBITZUA eskaintzeko. Zerbitzu hori zabalik dago urtean 216 egunetan, eguneko erregimenean, 8 ordu eta erdiz, astelehenetik ostiralera.\nZentro Okupazional batean sartzeko bete beharreko baldintzak:\nEzgaitasuna duen pertsona bat eguneko arreta – zentro okupazional batean egonaldi iraunkorrerako sartzeko, lehenbizi Arreta Programa Indibidual (API) bat onartu beharra dago, zeinak argi esango baitu eguneko zentro okupazional batean sartzea dela beretzako baliabide aproposena.\nZentro okupazionalean plaza bat esleitzea\nEzgaituentzako Zentroetarako Arretaren Beharraren Gizarte Adierazlearen arabera baloratuko da Eguneko arreta – Eguneko Zentro zerbitzuan sartzeko baldintza orokorrak betetzen dituzten pertsonen egoera soziala. Balorazio mediko eta psikologikoa lagungarri izango da interesatutako pertsonaren profila erabakitzeko.\nKudeaketa eta administrazio eremuak baliabideak ematen dizkie antolakundeko eremu desberdinei beren helburuak lor ditzaten, eremu bakoitzari buruzko ezagutzan oinarriturik eta haien premietara egokituz.\nEremua sail hauek osatzen dute:\nFuntsak atzematea eta justifikatzea (Diru-laguntzak eta Hitzarmenak), Programen Jarraipena. Beste finantzaketa iturri batzuk bilatzea, aurkeztea, koordinatzea eta justifikatzea.\nAurrekontuak egitea, kontrolatzea, desbideratzeak aztertzea eta hobekuntzak proposatzea.\nDiruzaintza kontrolatzea eta kobrantzak eta ordainketak kudeatzea.\nKontabilitatea eta Zergak kudeatzea.\nAuditoreekin, Administrazioekin eta Organismo Publikoekin harremanetan jartzea.\nAukeratzea eta kontratatzea (Lan-poltsa, atzematea).\nLangileen kudeaketa: Gizarte Segurantzako mugimenduak, nominak egitea, istripuetarako mutualitatea…\nLangileak atzematea eta garatzea (prestakuntza, ikastaroak).\nFamiliei eta barneko bezeroei arreta ematea eta etengabeko harremana mantentzea (gutunak, telefono bidezko arreta eta arreta pertsonala).\nLogistika: Materialak erostea, lanak eta konponketak koordinatzea, eraikinak eta instalakuntzak mantentzea eta inbertsioen jarraipena egitea.\nErabiltzaileen garraioaren kudeaketa eta intzidentziak konpontzea.\nSistema: Informatika eta komunikazio programen kudeaketa.\nDokumentazio soziala artxibatu eta kudeatzea.\nLan horiek denak eraginkortasunez eginez, APNABIk bere hazkunde sostengarria bermatzen du, egokitzen, eboluzionatzen eta familiei erantzunak ematen jarraitzeko.\nAPNABI Autismo Bizkaiak hainbat bereizgarri eta aitortza jaso ditu antolakunde eta erakunde desberdinen eskutik, egiten duen lanagatik. Aitortza horiek berretsi egiten dute APNABIk sustatzen duen lana, eta akuilu handi bat dira AEN bat duten pertsonen eta beren familien bizi-kalitatea hobetzen jarraitzeko.\nAENOR, kalitate zertifikatua\nAPNABI elkarteak badu AENORek emandako Kalitate Ziurtagiria (ER-1091/2001 enpresa erregistroa). 2016an berritu zen ziurtagiri hori, urte horretako ekainaren 6tik 9ra eginiko Kanpo Ikuskaritza prozesuaren ondoren. Behin AENOR-en Kanpo Auditoretza gainditu ondoren, APNABI Autismo Bizkaia elkartean egiaztatuta daukagu gure Kalitatearen Kudeaketa Sistema bat datorrela ISO 9001-2008 arauarekin.\nPlena Inclusión erakundeko Kalitate-eredua.\nAPNABI Autismo Bizkaia elkartea 2015ean hasi zen FEAPSen ereduaren araberako kalitatearen ebaluazio-sistema aplikatzen (orain “Plena Inclusión” du izena antolakunde horrek, eta bere baitan hartzen dtitu adimen ezgaitasuna duten pertsonen federazio eta elkarteak).\nEredu horren arabera, kalitatea amaierarik gabeko bide bat da, non etengabe hobetu eta etengabe egin behar baita aurrera adimen ezgaitasuna duten eta beren familien bizi-kalitatea hobetzeko bidean.\nHorretarako, APNABI Autismo Bizkaiak senitarteko, profesional eta elkarteko erabiltzailez osatutako 15 laguneko lantalde transbertsal bat dauka auto-ebaluaziorako, eta talde horrexek egin du Auto-ebaluazioa eta Hobekuntza Plana txostena.\n2016an, APNABI Autismo Bizkaiak FEAPS Kalitatearekiko Konpromisoa faseko akreditazioa lortu zuen. Hori guztia posible izan da erakundeko eragile guztiek prozesu honetan agertu duten inplikazioagatik eta egindako lan eta ahaleginagatik.\nEmakunde, gizon eta emakumeen berdintasun plana\nurteaz geroztik, APNABI Autismo Bizkaia elkartea bete-betean murgilduta dago emakume eta gizonen arteko berdintasuna lortzeko plan batean. Emakundek, Emakumearen Euskal Erakundeak, sustatzen du plan hori, bera baita Euskal Autonomia Erkidegoan berdintasun politikak bultzatzeko, aholkularitza emateko, planifikatzeko eta ebaluatzeko ardura duen organoa.\nZeregin horrek bere baitan hartzen ditu antolakundeen interes-eremu guztiak: antolakuntzaren politika, antolakunderako sarbidea, antolakundeko kideen iraunkortasuna eta barne-sustapena, komunikazioa, datu-bilketa, kontziliazioa, sexu-jazarpena edo sexuagatiko jazarpena, zerbitzuak, eta beste hainbat.\nHorretarako, 2014. eta 2015. urteetan emakume eta gizonen arteko berdintasun egoeraren diagnostikoa egin zen aipatu eremuetan, bai eta I. Berdintasun Plana, antolakundearentzako ibilbide orria dena.\n2015 eta 2016. urteen artean, APNABI Autismo Bizkaia lanean aritu da Plan horretan jasotako ekintzak garatzeko Berdintasun Batzordearen bidez. Batzorde horretan ordezkaturik daude elkarteko eremu bakoitzeko, Zuzendaritzako eta enpresa batzordeko ordezkariak.\n2017an APNABI Autismo Bizkaia elkarteak Emakunderen Erakunde Kolaboratzaile bezala aitortua izatea eskatuko du.\nEuskararen kudeaketa eta erabilpenagatiko Bikain kalitate ziurtagiria\nAPNABI Autismo Bizkaia Bikain ziurtagiriaren titularra da. Bikain ziurtagiriak euskararen hizkuntza-kudeaketa aitortzen du eta elkartean duen erabilpen eta presentzia maila ziurtatzen du. Bereizgarri hori Eusko Jaurlaritzak ematen du Euskalit, kalitatea sustatzeko fundazioaren bitartez.\nBikain ziurtagiriaren maila beltza lortzeak esan nahi du APNABI Autismo Bizkaiak asko aurreratu duela 2009an hasi zuen hizkuntza normalizazio prozesuan. Urte hartan sortu zen, hain zuzen, Euskara Batzordea, beren jarduera erakundeko eremu desberdinetan garatzen zuten pertsonek osatua (eskoletan, eguneko arreta zentroetan, bulegoetan, aisialdi zerbitzuetan, familiei laguntzeko zerbitzuetan, etxeetan eta zuzendaritzan). Harrezkero, autismoaren espektroko nahasteak (AEN) dituzten pertsonen gurasoen elkarteak urteroko kudeaketa planak egin ditu, eta baita plan horiei dagozkien urte amaierako ebaluazioak ere. Prozesu horren guztiaren emaitza izan zen 2014-2016ko Euskara Plana.\nAPNABI Autismo Bizkaiaren Euskara Planak hainbat ekintza barne hartzen ditu, besteak beste, langile guztientzako elkarrizketa saioak antolatzea, profesionalentzako prestakuntza indibidualizatua euskarazko tele-prestakuntzaren bidez eta laguntza programa bat martxan jartzea, non euskaldun batek eta euskara ikasle batek konpromisoa hartzen baitute elkarrekin euskaraz mintzatzeko. Halaber, planak argitalpen espezifikoak hedatzea barne hartzen duenez, “Euskararen Txokoa” ezarri da laneko zentroetan, hau da, euskararekin eta APNABIrekin, eta hizkuntza politikaren definizioarekin eta zehaztapenekin lotutako gaiak argitaratzeko iragarki taula.\nHizkuntza-kudeaketaren kalitatea hobetzeko planifikatutako prozesu horren barnean eskuliburu bat ere egin da, langileek Interneteko euskara-baliabideak erabil ditzaten.\nElkartearen kudeaketako jardunbide egokiengatiko Bihotza Saria\nAPNABI Autismo Bizkaiak Bihotza Saria eskuratu du. Sari hori Bilbao Historiko elkarteak ematen die “bihozdun” antolakunde eta profesionalei elkartearen kudeaketa arloko jardunbide egokiak aitortzeko.\nMikel Pulgarínek, APNABI Autismo elkarteko presidenteak, jaso zuen saria, Iñigo Urkullu Lehendakariak zuzendutako sari-banaketa ekitaldian.\nGaitasun bidezko kudeaketa.\nAPNABI Autismo Bizkaia elkarteak bizirik mantentzen du gaitasun bidezko kudeaketa prozesua, zeina praktika komunitateen bitartez eta elkarteko profesionalen parte-hartze aktiboarekin garatzen baita:\nProfesional berriak hautatu eta haiei harrera egiteko sistema, AEN bat duten pertsonei laguntzeko hastapen-ikastaro batekin.\nEbidentziak biltzeko formularioa praktiketan dauden profesionalentzat eta zerbitzu ez-egituratuetan hasi behar dutenentzat.\nAldi-baterako profesionalak ebaluatzeko tresna.\nGaitasun arloko prestakuntza, ebaluatzaileak behatu eta ebaluatzea.\nArtxandako VI. Igoera\nAPNABI Autismo Bizkaia protagonista izan da Artxandarako VI. igoeran. Ekimen hori El Correo egunkariak sustatzen du, zeinak ekarpen aktiboa egin baitu Bizkaian autismoaren errealitatea gizarteratzeko, eta, aldi berean, proiektu desberdinak garatzeko, bere eta erakunde babesleen elkartasunezko keinuari esker. Babesle horien artean daude Bizkaiko Foru Aldundia, Bilboko Udala, la Caixa, Eroski eta Movistar, eta APNABI Autismo Bizkaia elkarteak eskerrak eman nahi dizkie beren laguntzagatik.


Hobeki Elkarteak hondakinen kudeaketaren inguruko azterketaren emaitzak aurkeztu ditu – Usurbil Eginez\nHobeki Elkarteak hondakinen kudeaketaren inguruko azterketaren emaitzak aurkeztu ditu\nEneritz Arbelaitz Hobekiko Lehendakaria eta Oiartzungo zinegotzia, Iñigo Gaztelu Hobekiko diruzaina eta Larrabetzuko alkatea eta Mattin Aldaia Hernaniko zinegotzia (Arg.: Hobeki)\nHobeki elkarteak (Berastegi, Berriatua, Donemiliaga, Hernani, Larrabetzu, Leintz Gatzaga, Oiartzun, Segura, Usurbil eta Zaldibia) Euskal Herriko hondakinen inguruko txostena kaleratu du eta aste honetan Larrabetzuko Udaletxean aurkeztu du. Hego Euskal Herriko erakundeek hondakinen kudeaketaren alorrean Europa zehaztutako helburuak oro har zergatik ez dituzten betetzen ondorioztatu du elkarteak.\nErrefusarekin batera material birziklagarri asko jasotzen dira oraindik, eta, errefusa murrizteko politika zehatzak zeharka baino ez dituzte aipatzen euren plan estrategikoetan.\nMaterial organikoa ez da modu bereizi eta egokian kudeatzen.\nHobeki Elkarteak adierazi du soilik Gipuzkoan eta Nafarroan egin dela hondakin organikoen kudeaketa egokia bultzatzeko hautua. Araban eta Bizkaian 6,4 eta 5,8 kilo hondakin organiko jaso dituztela biztanleko urtean; Gipuzkoan eta Nafarroan, berriz, 65,6 eta 37,5 kilo, hurrenez hurren.\nErrefusarekin batera botatzen diren hondakin berreskuragarrien portzentajea, berriz, bilketa sistemaren arabera aztertu du Hobekik, 2016ko datuetan oinarrituta. Hala, atez ateko sistema duten herrietan %63 dela dio; bosgarren edukiontzi txarteldunarekin, %68; bosgarren edukiontziarekin, %73; eta laugarren edukiontziarekin, %84.\n“Euskal Herriko hondakinen kudeaketaren inguruko azterketaren emaitzen aurkezpena\nHobeki elkartea 2018ko ekainean aurkeztu genuen. Aurkezpenean esan bezala, hondakinen erabilera gure bizimoduaren isla da. Kontsumo ohiturak, pertsonok naturarekin dugun harremana, garapena ulertzeko modua… Eta, herritarron bizimoldeak ez ezik, erakunde publikoen jokabideak ere nabarmen eragiten du. Hobekiko kide garen herriok konpromiso erabatekoa dugu kudeaketa jasangarri eta arduratsuarekin eta arlo honetan eragin nahi dugu.\nBide horretan lanean hasi da dagoeneko Hobeki. Horretarako Euskal Herrian dagoen egoera aztertu nahi izan dugu. Ez dagoenez hondakinen kudeaketarako politika antolaturik, herrialde bakoitzaren egoeraren azterketa bat egin dugu, eta gaur azterketa horren inguruko lehen emaitzak aurkeztuko ditugu.\nGaiaren inguruan hitz egiten hasten garenean, ezinbestekoa da arazoaren muinera joatea. Hiri hondakin solidoen kudeaketaren inguruan gaur egun nagusi den eredua jasangaitza da, bere oinarria ekoiztu-erabili-bota ekoizpen mota linealean baitago. Eredu mota hauek ez dute uzten sistema naturaletan ematen den ziklo zirkularra errepikatzen, prozesura berriz itzultzea ekiditen dutelako.\nHorregatik, gaur egungo gizartean ezinbestekoa da hondakina baliabide bezala ulertzea, ekoizpen sistema batera berritzuli daitekeen material bezala (Ellen MacArthur Foundation, 2015). Europar Batasuneko ildo estrategikoak baliabideen Europako efizientzi maila altuago bat lortzeko bidean ezarri dira. Honela, Europa eraginkor bat lortzeko ibilbide orria garatu zen, Europar Batasuneko Ingurumen arloan sortu zen Zazpigarren Ekintza Programa izeneko ekimenaren barruan. Bertan baliabideen aprobetxamendu eraginkor bat finkatzeko estrategiak definitzen dira, eta hondakinen kudeaketa eta prebentzioarekin batera, ekoizpenari eta hondakinen fluxuari buruzko araudi espezifikoa eta hauen kudeaketa eta eliminazioa ere zehazten dira.\nKonkretuki, 2020ko Estrategian ondorengo beharrak finkatu ziren: “2020 urterako per capita sortzen den hondakin kantitatea murriztea, birziklatze eta berrerabiltze sistemak ekonomikoki bideragarriak izatea, bigarren mailako lehengaientzako merkatu funtzionalak sortzea, kalitate altuko birziklatze prozesuak bermatzea, energia berreskuratzeko sistemak birziklatu ezin diren materialetara mugatzea, zabortegietara bideratzen den hondakin metaketa ahal den heinean ezabatzea eta hondakinen baitako legedia bere osotasunean aplikatzea.” (“Europa 2020” Europako Komisioaren Jakinarazpena, 2010).\nEra berean 2018ko udan publikatu zen Europako Hondakinen Zuzentarau berriak Europako estatu guztiek ondorengo helburuak betetzera behartzen dituena:\nEUSKAL HERRIKO EGOERA\nEuropak ezarritako helburuak ez dira aukerazkoak, bete beharrekoak dira. Eta bai al dakigu zein den Euskal Herriko egoera? Betetzen al ditugu helburu horiek?\nEuropako hainbat herrialdeetan gertatu den bezala, Euskal Herriak, txikia izan arren, eredu eta estrategia ezberdinak garatu izan ditu azken urte hauetan hondakinen kudeaketa eta tratamenduari dagokionez. Baina Europako zonalde batzuetan Europak ezarri dituen helburuak betetzen ari diren bitartean Euskal Herrian ez.\nAzpimarratu behar da Ipar Euskal Herriko datuak ez ditugula bereizituak, Akitania guztiko datuak batzen baitituzte, beraz, ez ditugu lanean sartu. Beste lurraldeei dagokionez, aipatu behar dugu Europako Zuzentaraura egokitu beharko luketela gure lurraldeetako planek, baina oso egoera ezberdinak ditugu. Nafarroak beteko lituzke helburuak. Araba eta Gipuzkoa tramitatzen ari diren planak helburuak betetzeko ekintza estrategikoak zehazten dituzte nahiz eta zenbait kasutan zehaztasun askorik gabe. Bizkaiak plan baten beharra du, zaharkitua luzatuz ari baitira.\nEgoera hau ikusirik, hainbat galdera sortzen zaizkigu. Zer dela eta ez ditugu Europako Zuzentarauak zehaztutako helburuak betetzeko gidalerroak zehazten? Zer egiten ari gara gaizki?\nEgia da gauza on asko egin ditugula eta hobekuntzak somatzen ari garela. Baina orain arte, indarrak errefusa tratatzeko teknologia eta prozesua hobetzera jarri ditugu, errefusa kiloak murrizteko estrategiak garatu beharrean. Eta hori horrela izanda, zabortegietara edo errauskailuetara bideratzen ditugun hondakinen artean errekuperatu edo birziklatu daiteken hondakin asko joaten da. Eta hau bilketa sistema guztiekin gertatzen ari da.\nArgi dago beraz, bereizketa hobetzen lan asko egiteko daukagula oraindik. Eta sortzen ditugun hondakinen zatirik handiena organikoa delarik, hor dago gakoa. Hauek hiri hondakinen %40 izanda, oso zaila daukagu Europar aginduak betetzea hauek era egoki eta bereizi batean ez baditugu kudeatzen. Azken urte hauetan hainbat ekimen, kanpaina eta proiektu garatuz joan dira baina soilik Gipuzkoan eta Nafarroan egin da hauen kudeaketa egokia bultzatzeko hautua. Eta horrek bere emaitzak ekarri ditu.\nLan hau egiteko datuen bilketa lan zorrotza egin dugu. Aipatu behar da oso zaila dela datuak lortzea, eta zailagoa datuak konparatzea. Izan ere, lurralde bakoitzean datuak modu ezberdin batean ematen dira. Adibidez, Gipuzkoako gaikako bilketaren ehunekoa badugun arren, tratatutako hiri hondakin heze eta lehorren daturik ez daukagu (ikusi Gipuzkoako Hondakinen Behatokia). Nafarroako eta Arabako tratatutako hondakinen datu horiek badauzkagu, aldiz. Datuen arloari dagokionez, ezinbestekoa da hondakinen behatokia egotea, datuak modu bateratu batean emateko.\nEgindako azterketaren txostenetik, beraz, ondorio nagusi hauek atera daitezke:\n– Europak ezartzen dituen helburuak ez ditugu betetzen Euskal Herrian eta horretarako bitartekoak landu beharra dago.\nErrefusarekin material birziklagarria jasotzen da eta gainera errefusa murrizteko politika zehatzak zeharka aipatzen dira lurralde bakoitzak dituen plan estrategikoetan.\nOrganikoa bereizi eta egoki kudeatzea oinarrizkoa da Europako neurriak betetzeko.\nBukatzeko eta ondorio nagusi hauek aurkeztuta, aurrerantzean Hobekik azterketa honen arabera egingo du lan.\nGogorarazi nahi dugu Hobeki elkartea Euskal Herriko hondakinen kudeaketa hobetzeko Euskal Herriko Toki-erakundeen elkartea denez, aurrerantzean jardunbide egokiak proposatzen eta zabaltzen jardungo duela. Bide horretan gure printzipioekin bat egiten duen tokiko erakundeekin lanean jarraituko dugu. Ikuskera honekin bat egiten dugunon artean elkartu eta interes komunaren mesedetan lankidetza sustatzen jarrituko dugu eta hala adierazi nahi diogu iritzi publikoari”.\nPosted on 2019/03/01 2019/03/01 by usurbileginezPosted in Orokorra\nAurrekoa Aurreko sarrera: Errausketaren Aurkako Mugimenduak martxoaren 5 eta 6an elkarretaratzeak egingo ditu Donostian\nHurrengoa Hurrengo sarrera: Usurbilgo Odol Emaileen Elkarteak antolatuta martxoaren 4an odol ematea anbulategian


Hego Euskal Herrian 216,235 pertsona daude langabezi egoeran, erdia baino gehiago emakumeak | LAB SINDIKATUA\nEkintza Soziala Hego Euskal Herrian 216,235 pertsona daude langabezi egoeran, erdia baino gehiago emakumeak\nHego Euskal Herrian 216,235 pertsona daude langabezi egoeran, erdia baino gehiago emakumeak\nEnpleguko zerbitzu publikoetako bulegoetan jasotako datuen arabera, Hego Euskal Herrian 216,235 pertsona daude langabezi egoeran, eta erdia baino gehiago, hau da %52,5a emakumeak dira.\nHonela, Hegoaldeko langabeziaren bilakaeran, %0,7ko beherakada txiki bat izan da aurreko hilabetearekin alderatzen badugu, hau da 1.606 pertsona gutxiago. Nafarroa izan da langabeziak gora egin duen lurrade bakarra, 487 pertsona gehiago daude langabetuen zerrendan, hau da urrian baino %1 gehiago.\nKontrapuntu gisa nabarmendu behar da azaroan gizarte segurantzako afiliatu kopuruak behera egin duela, lau lurraldeak kontutan hartzen baditugu 75 pertsona gutxiago dago izena emanda, batez ere Nafarroan izandako atzerapenaren ondorioz, 1.008 afliazio gutxiago.\nLangabezia eta gizarte segurantzako afiliazioak daukaten kontrako bilakaerak erakusten du langabezi datu ofizialak azaltzeko badirela enplegu sorrerarekin lotuta ez dauden beste faktore batzu; adibidez, emigrazioa arrazoi ekonomikoengatik, langabetuak amore ematea, ikasketak luzatzea eta populakuntzaren zahartzea.\nEdozein kasutan, garrantzitsua da ikustea sortzen den enplegu eskas horren lan baldintzek okerrera egin dutela. Hain zuzen, azken erreformek lan merkatuaren oinarriak mugitu dituzte eta enplegu merke eta prekarietate altuago baterantz garamatzate.\nIzan ere, enplegu sorreraren ritmo hau neurri haundi batean lanaldi partzialeko kontratazioekin lotuta dago, tresna oso eraginkorra dagoen enplegua pertsona gehiagoren artean banatzeko, baina alferrikakoa lan gehiago sortzeko. Gainera, lanaldi partzialeko enpleguetan lan orduko soladata lanaldi osoko enpleguetan bainoa % 33,7 baxuagoa da batazbeste.\nHala ere, aldi-baterako lan kontratazioetara jotzeko joerak sortu duen dualidade problemak irtenbide gabe jarraitzen du. Honela, Hego Euskal Herrian sinatu diren kontratuen %93a aldi-baterakoak dira.\nBestalde, Europako Banku Zentraleko buruak berak, Mario Draghik, ohartarazi du “lan merkatura iritsi berri direnen soldata errealak 80. Hamarkada amaierako mailetan kokatzen direla”.\nHonela ari dira langile klasea pobretzera daramaten oinarriak jartzen, lan pobreziak argi uzten duen bezala, hau da, enplegu bat duten pertsonak baina beren beharrei aurre egiteko diru sarrera nahikorik gabe.\nEta bien bitartean, langabeziagatik jasotzen den babesa piskanaka piskanaka ahultzen doala ikusten dugu. Gaur egun, langabezian dauden 4 pertsonatik batek bakarrik jasotzen du ordaindutakoaren araberako prestazioa, eta %55ak ez du inolako langabezi prestaziorik jasotzen.\nEgoera honetan, beharrezkoa da aurrekontu politikak palanka moduan erabiltzea politika sozialetan eta zerbitzu publikoetan inbertsioa indartzeko porrot egin duten murrizketa sozialen estrategiaren atzean izkutatu ordez.


Koronashockak - - Alea.eus\nCesar Manzanos 2020-03-18 16:49\n"Izua botere-eliteek erabiltzen dute irabazten jarraitzeko"\n"Gerra lasaietarako isileko armak" deiturikoak dira hilgarrienak, deklaratu gabeko 3. Mundu Gerra iraunkor eta "prebentiboa" ezarri zutenak. Industria psikiatrikoak elektro-shocka instituzionalizatu zuen, eta joan den mendearen hasieratik tortura tekniken inspiratzaile izan zen disidentzia mota guztiei aurre egiteko. "Shockaren doktrina" oinarri, gorputzetan beldur geldiarazlea eragiteko modua bilatu zuten. Boterea burmuinetan sartuz eta batera klonatuz gauzatzen da. Beldurrak, antsietateak, ezinegonak, larritasunak, ziurgabetasunak, estresak, mesfidantzak eta abarrek mugitutako subjektu hunkituak fabrikatzen dira.\nIndustria militarrak hamarkadatan egin ditu inbertsioak elektro-shock kolektiboak sortzen, gerra mediatiko, kimiko eta biologikoaren bidez, eta gaur egun, ekonomia ez ezik, mundua ulertzeko modua ere mugitzen du. Krisiak eragiteko edo aprobetxatzeko asmatu dira hauek, eta, horrela, eskubideak eteteko, nabarmenago bonba atomikoaren ondoren: daten krisiak (Irailaren 11, Otsailaren 23a …), gripeak (hegaztienak, txerriak …), hondamendiak … eta, orain, "pandemia biriko" honen kudeaketaren salbuespen-egoera, probokatua izan den jakingo ez dugun krisia. Izua botere-eliteek erabiltzen dute irabazten jarraitzeko, euren "gerra estatuak" salbatzailez mozorrotutako borrero bezala erabiliz, gure bizitzen kontrolaren bidez.\nMatxinada erraza da. "Botere-nahia" berreskuratzea, pentsatzea eta geure kabuz jardutea, krimen perfektua saihesteko: bizirik hilik egotea. Dekretatutako konfinamendua amaitzen denean eta, ahalegin kolektiboarekin, agian pandemia hori geldiaraztea lortzen dugunean, edo txertoaren miraria agertzen denean, okerrena etorriko da, gauza bera, "kapitalismo lotsagabe" gehiago: Estatuak kontrol-aparatuak indartuta, banku handi saneatuak aurreztaileen galerei esker, gero eta pobreagoak eta esplotatuagoak diren gizarteetan, eta aberastasuna, gero eta kontzentratuagoa, gutxi baten eskuetan.


Diesel motor garbien kutsadura arazoak • ZUZEU\nAndoni Sagarna usurbildarra Industri Ingeniaria eta Euskaltzain osoa da; gai teknikoak lantzen ditu Iparrorratza blog-ean.\nEgunotan, eta autoen isurketen inguruko afera hobeto ulertzeko, sarrera sorta bat argitaratu du diesel motorren inguruan. Guk ZUZEUra ekartzeko hautatu dugunaren aurretik, “Zertan datza Volkswagenen iruzurra” idatzi zuen, eta ondoren, “Zergatik kutsatzen dute gehiago diesel autoek kamioiek eta autobusek baino”.\nAtmosfera kutsatzen duten substantziak oso kaltegarriak dira osasunarentzat, partikulak batez ere. Nitrógeno dióxidoa (NO2) eta ozonoa (O3) oso toxikoak dira eta oso ondorio txarrak eragiten dituzte ekosisteman.\nOndorio txar horiek ekonomiari ere kalteak ekartzen dizkiote; osasun-sistemari sortzen dizkioten kostuak, besteak beste.\nHorregatik, airearen kalitateari buruzko europar zuzentarauek mugak ezarri dizkiete aireak eduki ditzakeen substantzia kutsagarri horien balioei.\nErrepideetako trafikoa da airearen substantzia kutsagarri askoren iturburua. Horixe da partikulen eta NOx gasen jatorri nagusietako bat, batez ere hirietan.\nPM10 10 ?m baino txikiagoak\nPM2,5 2,5 ?m baino txikiagoak. Hauen artean aipamen berezia merezi dute 0,01 eta 0,5 ?m arteko partikula ultraxeheak.\nIbilgailuen motorrek isurtzen dituzten partikulen artean bi motatakoak bereizten dira: primarioak eta sekundarioak. Partikula primarioak ihestututik irteten direnak dira. Osagai nagusia kedarra da. Hau, osasunarentzat kaltegarria izateaz aparte, berotegi efektuaren eragileetako bat da. Diesel motorrek kedarrez osaturiko partikula ultraxeheak igortzen dituzte atmosferara. Partikula sekundarioak ere ultraxeheak dira, kanpoko airean sortzen direnak, diesel motorrek eta gasolinazkoek ihestutuetatik isurtzen dituzten gas aitzindarien ondorioz. Gas aitzindari nagusiak nitrogeno oxidoak eta erre gabeko hidrokarburu lurrunkorrak dira. NOx gasek nitrato amonikozko partikulak osatzen laguntzen dute eta hidrokarburu lurrunkorrek, berriz, aerosol organiko sekundarioak. Partikula sekundarioak ezin dira ibilgailuan irazi, kanpoan sortzen direlako, eta horregatik arazo konpongaitz bat sortzen dute. Gasolinazko motorrek aerosol organiko sekundarioak sortzen dituzte, batez ere zuzeneko injekzioaren teknologia erabiltzen dutenek.\nBadira partikula primario batzuk pneumatikoen, enbrageen, balazten eta errepidearen higaduragatik sortzen direnak, galtzadan jalkitzen direnak eta gero ibilgailuen trafikoak airean esekitzen dituenak. Errepideko garraioaren eraginez sortzen diren partikula primarioak batez ere partikula-irazkirik gabeko diesel motorrek isuritakoak dira. Diesel motorrak garai batean ibilgailu astunek bakarrik izaten zituzten baina ibilgailu partikularretara hedatu dira, CO2-aren isurketen eta erregai-kontsumoaren aldetik abantailak dituztelako. Diesel ibilgailuen partikula primarioen isurketa gehienak ibilgailu partikularrek, batez ere teknologiarik aurreratuenez ekipatuak ez diren ibilgailu zaharrenek sortuak dira.\nGasolinazko motorrek isurtzen dituzten partikula primarioak motor motaren araberakoak izaten dira. Injekzioa erabiltzen dutenen artean bi motatakoak daude: zeharkako injekzioa erabiltzen dutenak eta zuzeneko injekzioa erabiltzen dutenak. Zeharkako injekzioan erregaia ez da zilindroan bertan injektatzen baizik eta aurrean dagoen ganbera batean eta zuzenekoan, aldiz, zilindroan bertan. Zeharkako injekzioa erabiltzen duten gasolinazko motorrek oso partikula gutxi isurtzen dituzte, partikula-irazkiz hornituriko diesel motorren antzera. Ostera, zuzeneko injekzioa erabiltzen duten gasolinazkoek aintzat hartzeko adinako partikula kopuruak isurtzeko joera dute. Horregatik, Europako Batzordeak 2011n zuzeneko injekzioa erabiltzen duten motorrek isurtzen dituzten partikulen kopuruak mugatzeko arau bat atera zuen. Horren ondorioz, gaur egun zuzeneko injekzioa erabiltzen duten gasolinazko motorrek ere partikula-irazkiz hornituriko diesel motorren pareko partikula-isurketak dituzte.\nErregaiaren errekuntzari dagokion NO2 nitrogeno oxidoa partez zuzenean ihestututik irteten da eta partez zeharka osatzen da atmosferan dagoen NO nitrogeno oxidotik abiatuz.\nIsurketei buruzko arauak\n1997az geroztik isurketei buruzko europar arauek, Euro arauak deritzenek, substantzia kutsagarri primarioen isurketak mugatzen dituzte ibilgailu berrientzat. Arauak desberdinak dira ibilgailu astunentzat eta arinentzat. Oraintsu arte bi motetako nitrogeno oxidoen multzoa, NOx-en kopurua neurtzen zen. 2014ko urtarrilaren 1etik, ordea, ibilgailu astun berriek isurtzen dituzten bi oxido moten neurketak bananduta egin behar dira.\nEuro arauak gogortzeak partikula-irazkien erabilera areagotzea ekarri du eta horrekin diesel ibilgailuen isurketak asko gutxitu dira. Orain indarrean dagoen Euro6b arauak muga bana ezarri die diesel ibilgailuei eta gasolizazkoei. Dieselek merkaturatu ahal izateko 80 mg/km NOx baino gehiago ezin dute isuri. Aurreko arauan 180 mg/km onartzen zitzaizkien. Gasolinazkoei, berriz, aurreko arauan onartzen zitzaizkien 60 mg/km-ak onartzen jarraitzen zaie.\n1997tik hona Euro arauak errespetatzen diren egiaztatzeko erabili izan den erabilera-zikloa ez da benetan adierazgarria, ibilgailuek errepideko eta kaleko funtzionamenduan dituzten isurketei dagokienez.\nZiklo horren izena New European Driving Cycle (NEDC) edo MVEG (Motor Vehicle Emissions Group) da. Ziklo hori turismoen isurketak eta erregaiaren kontsumoa neurtzeko pentsatua da, teorian Europan autoek izaten duten erabilera tipikoan oinarritua. Praktikan neurketa horrek ematen dituen balioak lortu ezinezkoak gertatzen dira.\nBerez gasolinazko ibilgailuentzat pentsatua zen baina gero dieselentzat ere erabili da. Ziklo hori diseinatu zenean Europan erabiltzen ziren autoak arinagoak eta potentzia txikiagokoak ziren. Oraingo autoek askoz azelerazio handiagoak egiten dituzte, hau da denbora laburragoak 0tik 100 km/h-ra iristeko. Ziklo horrek, besteak beste diesel autoen NOx gasen isurketak gutxiesten ditu.\nOrain beste proba bat ari dira diseinatzen, World Light Vehicles Test Procedure (WLTP) deiturikoa, ibilgailu arinentzat, direla turismoak direla ibilgailu komertzial arinak.\nIsurketak murrizteko teknologiak Arauak gogortu ahala, substantzia kutsagarrien isurketak murrizteko teknologiak gero eta ibilgailu gehiagotan erabiltzen dira. Nolanahi ere, zaila da aldi berean diesel ibilgailuen partikulen isurketak eta NOx gasenak saihestea. Bi motetako substantzia kutsagarriak osatzea errekuntzaren kalitateak baldintzatzen du. Erregaia hobeto errez, partikulen isurketa murrizteak nitrogeno oxido gehiago isurtzea dakar, eta alderantziz, nitrogeno oxidoen isurketa murrizteak errekuntzaren kalitatea txartzea, eta, beraz, partikula gehiago isurtzea.Zenbait parametroren arabera alda daiteke bi fenomeno horien artean dagoen menpekotasuna, hala nola erregaiaren formulazioaren bitartez, motorraren diseinuaz, injekzioaren presioaz, iheseko gasen parte bat birzikularaziz eta hori guztia motorraren funtzionamendu-parametroak, batez ere injekzioarenak, zorrozki kontrolatuz.\nBi fenomenoak hobeto kontrolatzeko, beharrezkoa da tratamendu aurreratuagoak erabiltzea: batetik partikula-irazkiak eta bestetik NOx gasak murrizteko katalizatzaileak.\nPoto katalitikoei esker, 1990eko hamarkadaz geroztik asko murriztu dira gasolinazko motorren karbono monoxidoaren (CO) isurketak, hidrokarburoenak eta NOx-enak baina poto katalitikoak ez dira gai diesel motorren NOx-en isurketak murrizteko, motor horiek erregaia erretzeko duten moduagatik.Partikula-irazkiei dagokienez, 2000. urtean agertu ziren lehenbizikoak eta 2011z geroztik ezinbestekoak dira diesel ibilgailu arinek arauak beteko badituzte. Ordutik honako diesel ibilgailu berriek irazki itxiak dituzte. Irazki horiek diesel ibilgailuen 0,023 ?m baino handiagoak diren partikulen %95 pisuan eta %95 kopuruan jasotzeko gai dira.\nIrazki itxi batzuk badira, katalizatuak esaten zaienak, NO2 gehiago isurtzea eragiten dutenak baina garatu dira dagoeneko arazo hori ez duten irazkiak ere.\nBeste irazki batzuk irekiak dira. Horiek partikulen %30-%50 baizik ez dute jasotzen eta ez dira gai arauen eskakizunak betetzeko.\nIbilgailu arinen NOx gasak tratatzeko bi sistema ari dira fabrikatzaileak aztertzen: SCR (Selective Catalytic Reduction), urea forman daramaten amoniakoarekin oxidoen erredukzioa lortzen dutenak, errekargatu behar izaten direnak, eta NOx tranpak.\nTranpa horiek adsortzioaz baliatzen dira. Adsorbatzaileak, zeolitak esate baterako, NO eta NO2 molekulak harrapatzen ditu belaki baten antzera. Tranpak asetzen denean, belaki bat urez asetzen den bezala, ezin du NOx gehiago adsorbatu. Horregatik zenbait sistema asmatu dira tranpa purgatzeko. Sistema horietako batek diesel erregaia erabiltzen du helburu horrekin. Erregaiak NOx askatzen du eta honek hidrokarburoekin erreakzionatzen du, ura eta nitrogenoa emanez. Hidrogenoa ere erabil daiteke baina arriskutsua eta metatzen zaila da.\nAEBetako merkatuan 2008tik aurrera saldu diren Volkswagen Jetta TDI garbiak eta Volkswagen Tiguan-ak NOx tranpa erabiltzen dute hain zuzen.\nautoak, diesel, kutsadura\nSautrela 419: Gerardo Markuleta, Franz Kafka eta Ai, Ama!


Gerinda Bai bi: EREMU EUSKALDUNERA JOATEA ESKATUKO DU ATETZEK, BESTE BIDE BAT ZABALDURIK\nEREMU EUSKALDUNERA JOATEA ESKATUKO DU ATETZEK, BESTE BIDE BAT ZABALDURIK\nBeste bide bati ekingo diote gaur Nafarroako zonifikazioa aldatzeko. Eremu ez-euskaldunetik mistora pasatzeko eskariak egiten ari dira dozenaka udal —40k baino gehiagok egin dute eskaria orain arte—, eta Atezko Udalak emango du beste pauso bat, udal arduradunek BERRIAri baieztatu diotenez: eremu mistoa uzteko eskatuko du, eta zona euskaldunean sartzea. Aldaketa handia da: euskara hizkuntza ofizial bihurtuko litzateke herrian. Horrekin, besteak beste, langileen hautaketan pisu handiagoa izango du euskarak, eta hezkuntzan G eredua desagertuko da —euskaraz ikasgai bat ere ez du—. Udalean EH Bilduk du gehiengoa, eta, hortaz, ziurra da eskaria onartuko dutela bilkuran. Parlamentura joango da gaia.\nHerriak eremuz aldatzeko mugimenduak otsailean hasi ziren. Eremu ez-euskalduneko 11 herritan mozioak onartu zituzten bi aldarrirekin: batetik, Nafarroa osoan euskarari ofizialtasuna ematea; bestetik, hori lortu bitartean, beren herriak eremu mistoan sartzea. Gobernuari eusten dion laukoak bide eman zion eremuz aldatzeko eskariari, eta parlamentuan prozedura bat abiatu zuen herriak eremuz aldatzeko —legea bera aldatzeko akordiorik ez da—. Prozedura zabalik dago —etzi itxiko dute zuzenketen epea—, eta 11 herri horien atzetik gehiago etorri dira eremuz aldatzeko eskariarekin. 40 baino gehiago dira denera.\nOrain arteko denak, baina, eremu ez-euskaldunetik mistorako aldaketa eskariak izan dira. Badira aldaketak bi eremu horien artean. Euskarak ez du ofizialtasunik bietako batean ere, baina eremu mistoan, herritarrek badute eskubidea administraziora euskaraz jotzeko. Nafarroako Gobernua dekretu bat prestatzen ari da administrazioko jarduna arautzeko, eta euskarazko arretak babes handiagoa du eremu mistoan —adibidez, postu publikoetan, derrigorra ez denean meritu izatea—.\nAtetzek hasiko duen bideak aldaketa handiagoa dakar, hala ere: euskara ofiziala izango da, horrek dituen ondorio guztiekin. Esaterako, administrazioan zerbitzua euskaraz jasotzeko eskubidea aitortua dute herritarrek, eta lanpostu publikoetan pisu handiagoa izango du euskararen ezagutzak —gobernua prestatzen ari den dekretuaren arabera, oposizio lehiaketetan %11-23 puntu—.\nKolpetik ez du aldaketa handirik espero udalean Ezekiel Martinek, alkateak. Langileak hartzean eta karteletan egin beharko dituzte aldaketa handienak, haren hitzetan. Hezkuntzan ez du espero gorabehera handirik. Berez, legearen arabera, badaude aldaketak: G eredua dute eremu mistoan —euskaraz ikasgai bat ere ez—, eta euskaldunean ez dago halakorik —A eredua, bai: euskaraz ikasgai bakarra—. Alkateak azaldu duenez, hala ere, Atezko umeak Larraintzarrera joaten dira, eta D eredua daukate han. Aldaketarik ez legoke hezkuntza arloan, beraz.\nEremu euskalduna mugan\nIzan ere, eremu euskaldunaren mugan dago Atetz. Mugakide ditu Ultzama eta Imotz; biak ere eremu euskaldunean daude. Zonifikazioaren ajeak. Martin: «Herritar gehienek dakite euskaraz. Eremu horretan egotea dagokigu».\nEuskara ofizial izatea «aspaldiko aldarria» dutela ohartarazi du alkateak, eta Nafarroa osorako eskatzen dutela hori. Gaur onartuko duten eskarian, hain justu ere, zonifikazioaren aurka agertuko da Atezko Udala. «Baina ikusita laukotean ez daukatela adostasunik Euskararen Legea aldatzeko, eskatuko dugu bitartean gu eremu euskaldunean sar gaitzatela».\nEH Bilduk dauka alkatetza, eta udalbatzako bost ordezkarietatik hiru dira harenak; gehiengoa du, beraz. Beste bi zinegotziak Hemengoak hautagaitzakoak dira; alkatearen arabera, UPNren inguruko taldea da. Hauteskundeetan, boto baten aldearekin irabazi zuen EH Bilduk —72 boto koalizioak, eta 71 Hemengoak taldeak—.\nNafarroako Parlamentuaren esku geratuko da Atezko Udalaren eskaria —eremu aldaketa bakoitzak haren baietza behar du—. Gobernuari eusten dion laukoteak gehiengoa du; eremu aldaketei buruz BERRIAk egindako elkarrizketetan, eremu mistotik euskaldunera pasatzearekin ados agertu ziren orain bi hilabete. Gaur egingo du eskari hori lehen udalerriak.\nBeste jite bateko eskaria ere iritsiko zaio parlamentuari. Zizurko Udalak eremu mistotik ez-euskaldunera pasatzea eskatuko du bihar. Gehiengoa UPNk du han.\nPublicado por Gerindabai en 3:52


Kirol materiala – TABIRA\nHome / Salbamendua / Kirol materiala\nSalbamenduko hodia material malgu eta elastikoz eginda dago eta erraz moldatu eta bueltatzen da jatorrizko itxurara. Soka bat ere badu soin-uhal bati lotzen zaiona. Halaber, mutur batean zirgilo bat daroa, beste muturrean dagoen mosketoiarekin lotzeko.\nSalbamenduko manikia plastikoz eginda dago. Hiru tapoi ditu, beltzak: goian, behean eta aurrealdean. Atzealdean, barruan, pisu bat dauka gorputzaren behealdera. Horrek manikia zutunik egon dadin eragiten du, funtsezkoa baita salbamendu eta sorospen lehiaketa proba batzuetan.\nSalbamenduko potoa plastikozkoa da, salbamenduko manikiaren material berdintsuaz eginda dago. Salbamendu eta sorospen profesionalean erabiltzen da, nagusiki, hondartzan.\nHesia PVCz eginda dago eta barrualdea plastikozko sare batekin estaltzen da beste aldean zer dagoen ikusteko, baina barrutik pasatzea eragozteko. Hesia bertikalean jartzen da kortxo-ilaretan finkatuta. Sorosleak azpitik pasatuta saihestu beharko du\nSalbamenduko taula hondartzako probetan erabiltzen da, istripua izan dutenak azkar erreskatatzeko. Zuntzez eginda dago, oso ezegonkorra da, baina ikaragarri arina. 3,20 metroko luzera du. Umeentzako taulari Nipper (eskerreko argazkian) esaten zaio; material bigunaz dago bilduta, kolperik hartuz gero, minik ez egiteko. Neurria: 1,50 eta 2,40 artekoak izan daitezke.\nHegatsak salbamenduan erabiltzen den materiala da hondartzan zein igerilekuan. Zuntzez eginda dago eta oina sartzekoa gomazkoa da. Material arin-arina da eta azkarra ere bai. Eskuz eginda dago.\nSalbamenduko eskia hondartzako probetan erabiltzen da, salbamenduko taularen antzera.>Zuntzez eginda dago eta 6 metro ditu. Piragua baten modukoa da, baina baditu desberdintasun nabarmenak: guztiz itxia da eta aurrealdea zabalagoa da olatuak hobeto saihesteko.


Musikaire – Arriola Antzokia\nKalean sortu zen kultura. Kantu, dantza eta antzezpen antzinakoak ematen ziren aire librean, ilargi edo eguzkipean, kobaren atarian, baserriko soroan edo herrixkako plazan. Kalean bizi zen jendea, kanpoan ematen zuen denbora, aterpearen eskasiak eraginda.\nPlazan biltzen ziren multzoak, hurbiltzen pertsonak, lotzen harremanak. Plazetan zeuden ikus-entzuleak, han ematen zen kultura. Kultura, hasieran, kaletarra zen. Kalean aritzeak eskatzen du ateri egon dadila eta epel. Eta hori gurean udan izaten da, inoiz izatekotan. Horregatik, kultura kalera itzuli denean uda hartu du begiko.\nUdan antolatzen dira kale jaialdiak, lagun hartuta oporren usaina, gauaren sorgina eta hego haizearen laztana. Elorrion, udan, kultura kalera irteten da. Horixe duzu Musikaire 1998an izan zen lehenengo edizioa, musika klasikoa bakarrik, eliza eta zenbait jauregiren lorategietan ospatu ziren musika klasikoko kontzertuak. 2001. urtetik aurrera musika mota ezberdinak eskeintzen dira eta aurkezteko herri honetako ermitarik ederrenak erabiliko dira.\nHelburua, Elorrioko kale, plaza, lorategi, eliza eta ermitetara kalitatezko musika eramatea da. Betiere elorriarren eta bisitatu nahi gaituztenen interesak asetuz. Elorrioko ondare artistikoa garrantzitsua da oso. Horregatik, ondare hau udako gauetan musikaz gozatzeko eszenario ezin hobea litzatekeelakoan gaude.\nUdako Jaialdiak, elorriarrak kalitatezko musikaz gozatzeko aukera bat da. Halaber, gure ondare arkitektonikoa eta artistikoa ezagutzen ez dutenei gure lorategi, eliza, jauregi eta ermiten edertasunaz eta musikaz gozatzeko aukera ematea.\nAlegia, elorriarren partehartzea joan den urteetakoa bezalakoa izatea eta kanpotik gero eta gehiago datorren jendeak gure harrera eta ingurunea baloratzea.


Hacker-okupa-baskoak\t| Irristatzen\n« Kargatzen... Web artea Artelekutik | Hasiera | Eragin kolateralak »\n2001ko irailak 20, Osteguna\t| Irristatzen\t|\nLeioako Hackmeeting-a begipuntuan\nOkupa guztiak terroristak diren egun hauetan badirudi data txarrak aukeratu dituztela Leioan hackerren kongresua egiteko. Gasteizko Gaztetxea, Kukutzakoa eta Bartzelonako Kasa de la Muntanya terroristen habiak ei dira eta hortaz, Leioan terrorista modernoen biltzarra prestatzen ari dira asteburu honetarako.\nLeku txarra ere aukeratu zuten Euskal Herria aukeratuta eta, zehazkiago, etxe okupatu bat. Azkar ibili dira batzuk hacker-okupa-terrorista trinomioa osatzen eta osagarri horiekin pentsatzekoa zena gertatu zen: �ETAk sator lana egin nahi du hackerren artean� irakurri ahal izan dugu Leioako hackmeeting-a dela eta.\nHedabideetan hainbeste saltzen duen sarearen irudi ilun horrekin topo egin dugu atzera. Interneten pornografia, pedofilia, narkotrafikoa, terrorismoa, iruzurrak eta zoofilia besterik ez dagoela ematen du. Kukutzan �material informatiko ugari� atzeman zuen poliziak eta, hala esanda, badirudi zerbait maltzurra duela informatikak. Telefonoa ere erabiltzen dute gaizkileek eta hala ere ez zaio inori bururatzen Bell-en asmakizuna kondenatzea.\nEzagutzen ez dugunari beldurra diogu gizakiok, generalizazioa eta satanizazioa dira hurrengo mekanismoak. Ondo dakite hori, egunotan jasaten ari direlako, EEBBetan bizi diren musulmanek. Kukutzako ordenagailu horiek Leioako topaketarako ziren hain zuzen, bertakoek azaldu dutenez, Linux ikastaroak emateko. Hor dago hirukotea lotzen omen duen elementua. Identifikazio maltzur hauek baliagarriak izan zaizkie madrilgo agintariei bertako El Laboratorio gune okupatua ixteko, bertan, okupak izateaz gain, denbora asko ematen baizuten ordenagailuen aurrean. Hori guztia salatzen du Agencia en Construccion Permanente (ACP) berpiztuak bere webgunean. Indymediaren antzera eratua ageri da orain ACP, eta akaso bere mundu mailako sarean sartzeko xedearekin.\nBertan irakur dezakegunez, EEBBetatik erakunde eta herrialde islamiarretako webguneak erasotzeko deia zabaldu dute, uhin patriotikoan sartuta. Horren aurrean, Chaos Computer Club (CCC) hacker taldeak zibergerraren aurkako kanpainia jarri du abian. Internet terrorismoaren tresnatzat jo dute komunikabideek eta iragan astearteko erasoa prestatzeko erabili zutela baieztatu dute. Horrek pribazitatea bortxatzeko lizentzia eman dio FBIri, hainbat zerbitzaritan bere Carnivore zelatatze programa instalatuz, Hotmail famatuan kasu.\nBaina Leioara itzulita, Sindominio-n bertan aurki dezakegu bertako topaketaren webgune ofiziala, iaz beste squat batean izan zen Bartzelonakoa legez. Ostiraletik igandera hainbat gai interesgarri izango dira hizpide Udondoko gaztetxean: Enfopol, kriptografia, software librea, informazio alternatiboa, ziberpunk-a, artibismoa, makinen okupazioa, hacker filosofia, phreack-a... Denak oso susmagarriak.\nBide batez, aipatu behar dugu Indymediaren euskal adarra sortu nahian dabilela Hemen eta Munduan plataformaren inguruko jendea. Horrek zeresanik emango du, Satan modernoetako beste batekin topo egin baitugu: globalizazioaren aurkakoak.


Artea, gozatzeko eta herria duintzeko | Kontaizu\nArtea, gozatzeko eta herria duintzeko\nWide Open Walls elkarlanean egindako kale-arte proiektu bat da, eta horri esker, Gambiako herrixkak margotu, animatu eta edertu dituzte munduko hainbat artistak.\nEkimen hori 2008an jaio zen, “Ballabu” –85 kilometro karratuko eremu naturala– Kontserbazio Proiektuaren babesean; eremu horrek 14 herrixka hartzen ditu eta 100.000 lagun inguru bizi dira bertan eta helburua da herrixka bakoitza bere burua aski duen herrixka bihurtzea, basoko bizimodua zaintzea eta bertako biztanleen pobrezia murriztea.\nErreserba horren sortzaileetako batek, Lawrence Willimiasek (Erresuma Batua) bertako artista batekin lan egin zuen urte batzuk lehenago, eta esperientzia hartatik sortu zitzaien ideia, arte-instalazio moduko bat eratzea eta Gambia, helburu turistiko gisa sustatzea; Baina ez edonolako turismoa, turismo arduratsua baizik: bisitariak horma-irudiak ikustera joango dira, baina herrietako jendearekin kultur-trukean parte hartuko dute. Gambia ezagutzeko beste modu bat da, safarietatik urrun dagoena baina, aldi berean, «gizakiez osaturik dauden zoologiko bihurturiko herrixkak» sor ditzaten eragotziko duena, eta bertako jendea errespetuz eta duintasunez tratatuko duena\nIdeia hauxe zen: Ballabu eremu barruko herrixka batzuk arte-biziduneko proiektu bihurtzea, turistak bisitan joan eta tokiko kulturako elementuak balioesteko.\nIdeiak arrakasta handia izan zuen eta mundo osoko hainbat artista atxiki zitzaizkion berehala: Logan Hicks, C215, Will Barras, Broken Crow (John Viga eta Mike Fitzsimmons), Lucy McLauchlan eta Ben Eine hautatu zituzten Ballabu eta Makasutu inguruetako herrixkak margotzeko. Eta hurrengo urteetan bestea batzuk gehitu zitzazikien: Roa (Belgika), Know Hope (Israel), Remed (Espainia), TIKA (Suitza), Best Ever (Erresuma batua), Freddy Sam (Hegoafrika), Selah (Hegoafrika) eta Bushdwellers (Gambia).\nBi asteko aldietan egin zituzten lanak: artistak itsasontziz mugitzen ziren alde batetik bestera Kubuneh eta Ballabuko hormak mihize gisa erabiltzeko. Emaitza begien bistakoa da: tokiko kulturako hainbat elementu gogorarazten dituzten eta, aldi berean, inguruan ezin hobeto txertatzen diren lan bikainak egin dituzte.\nBaina emaitza artitistikoaz gain, besterik ere bada; izan ere, artista taldeak hainbat tailer antolatu zituen hango haurrentzat, pinturaren eta arte bisualen inguruan trebatzeko eta obren bilakaeran ere parte har zezaten.\nProiektua hainbat urtez errepikatu da, eta zein baino zein arrakastatsuagoa izan da, bai egindako obrei dagokienez bai bertako artisten presentzia nabarmentzeko izan zuen garrantziagatik.\nAurrerantzean ohikoa bihurtu nahi dute ekitaldi hori, besteak beste, bertako biztanleentzat diru-iturria izan dadin eta gazteak hiri handietara joan ez daitezen.


Atzokoa ez da lehenengo aldia Silvio Berlusconi botox-zalea zigortu eta, kartzela zapaldu barik, telebistako kate guztietan biktimarena egiten azaltzen zaiguna. Mendebaldeko demokrazia kapitalistetan ikusten ari garen ustelkeria eta saldukeria festak, botere banaketan sinestea geroz eta zailago egitendigu. Baina halere, aitortzen dut, Italiako Ducek berria zigorra jaso izanak poztu egin naizela. Izan ere, asteburu honetan NaziRock dokumentala ikusteko aukera izan dut.\nFilm honek gorputzean beldurra sartzeko moduko eszenak ditu eta, protagonista nagusia ez bada ere, Silvio Berlusconi da ordubete pasatxoan lanak harilkatzen duen trama politikoaren azken muturra. Eskuineko muturra. Italiako faxismoa garai berrietara moldatzeko erabiltzen ari den bideak aztertu ditu Claudio Lazzaroren 2008ko lan honek. Il Corriere della Sera egunkari ezaguneko kazetaria eta Italiako dokumentalgintza independienteko kide ezaguna da. Forza Nouva alderdiko buruzagien historia bortitzari tiraka, Italiako botere-guneetan ‘Il Cavaliere inguruan instalatu den kasta politikoari astindu ederra ematen dio. Seig Heil oihu artean, gazte boneheaden dantza bortitzen eta Berlusconiren ekitaldi politiko-mediatiko neurtuen artean dagoen transmisio-haria agerian uzten du lanak.\nLazzarok emandako elkarrizketa batean honela deskribatzen du Italiako politikagintza: “Erregimen mediatikoa ezarri digute. Ezin da faxismoarekin alderatu. Faxismoa historian behin gertatu den esperientzia izan zelako, baina oso antzekoa da. Finean izpiritu bera dute: Gobernu eta oposizioaren arteko dialektika suntsituko duen erregimen politikoaren sortzea. Etsai moduan ikustea zurekin ez dagoena.” Italiako egoera politikoaz zorrotz eta zuzen mintzo da 2010ean, Espainiako Movimiento contra la Intoleraciaren webgunean gaztelaniaz argitaratutako elkarrizketa honetan.\nBeste bi lan ezagun ere egin ditu Claudio Lazzarok. Batetik, 2006ko Camicie Verdi. Bruciare il tricolore (Kamiseta berdeak. Italiako bandera erretzea) Lega Norte, Padania zonaldeko independentziaren aldeko mugimendu ultraeskuindarrari buruzko lana. Bestetik, Silvio Berlusconiri dedikaturiko lan osoa sortu zuen 2010ean Bandiera viola (Bandera morea). Lan hauen inguruko informazio eta bideoak www.bandieraviola.it webgunean dituzue italieraz ikusgai.\nAtzo greba orokorra, eta gaur?2013-05-31


argazkia » Museum Cemento Rezola\nEntradas correspondientes a la etiqueta 'argazkia'\nICOM_Museoen Nazioarteko Eguna Berdintasunaren aldeko museoak: aniztasuna eta inklusioa OSPATZEN DUGU\nCOVID-19k sozieta guztiei eragiten die, bai osasunean, komunikatzeko moduan,bai ekonomian eta hirietan bizitzeko moduan ere bai. Hiriak bere horretan jarraitzenbadu ere, bertan egoteko modua aldatu egin du.\nItalo Calvinoren ustez, «Hiriak gauza askoren multzoa dira: memoriak,hizkuntza baten zeinuak, salgaien trukea ez ezik, hitzen, desioen eta oroitzapenentrukea ere».\n«Gaur, zuretzat hiria zer da? hausnarketarako gonbidapena da zuen sentimenduka adierazteko gaur egun hiria zer den ideiaren ingurunan: hitzak, oihu bat, testuak, poesia, marrazkiak, komiki edo collage bat, fotomuntaiak, argazkiak…erabiliz, azken batean, berrogeialdi honetako bizipenpertsonalaren testigantza materiala.\nmuseumcementorezola@gmail.com helbidera bidali beharko dituzue, haiekin guztiekin konfinamenduaren liburua sortuko baita. Ekainaren 30arte jasotzeko epea zabalik egongo da.\nEtiquetas: Adierazpena, argazkia, Berrogeialdia, collage, COVID-19, hiria, Italo Calvino, Poesia\nOndareBizia III. argazki lehiaketa – Erakusketa Bilbon (COAVN)\nOndareBizia III. argazki lehiaketako argazki-erakusketa Bilbora eraman dugu, arkitekto elkargora. Bertan duzue ikusgai abuztuaren 31a arte eta uztailaren 3an izango da aurkezpena arratsaldeko 19:30etan, Iñaki Uriarteren hitzaldi batez lagundua.\nEtiquetas: argazki lehiaketa, argazkia, arkitekto elkargoa, bilbao, bilbo, bizkaia, COAVN, colegio de arquitectos, concurso fotografico, fotografia, ondarebizia


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2020 / 03 / 16\n2020ko Martiaren 16a, Astelehena\nEBANJELIOA ( Lukas 4, 24-30 )\nAldi haretan, Jesusek, Nazaretera etorri zanean, honan esan eutson jenteari sinagogan:\n- «Ez da profetarik, bere herrian ondo ikusia danik. Egia dinotsuet: bazan emakume alargunik asko Eliasen egunetan, hiru urte ta sei hilabete zerua itxita egonik, lurralde guztian gosete gorria izan zanean; baina ez jakon hareetako inori bialdu Elias, Sidonen dagoan Sareptako emakume alargunari baino. Eta bazan legenardunik asko Israelen, Eliseo profetaren egunetan; baina ez zan hareetako inor osatu, Siriako Naaman baino».\nBerbok entzunda, hasarre biziak hartu zituan sinagogan egozan guztiak. Eta jagi ta herritik kanpora atara eben, eta herria eregita egoan mendiko amildegira eroan eben, handik behera botateko asmotan. Bera, ostera, euren erditik igaro eta bere bidetik joan zan.\n- Lukas ebanjelariak dakarrenez, jazoera hau Jesusen misinoaldiaren hasiera samarrean izan zan. Nazareteko sinagogan gagoz. Jesusek, beretarren artean, Isaias profetearen pasarte bat irakurten dau, hori Beragan egi bihurtzen dala gaineratuz. “Beretarren artera etorri zan eta beretarrak ez eben onartu”: Joanen txatal honetan (1, 11) Jesusen historiako esperientzia laburbatzen da; eta Nazareteko bere herritarrakandik hartzen dauan zapuztualdia agertzen dau; Lukasek holan adierazo gura deusku Jesusen Pazku inguruko giro osoa. Harrigarria benetan “Haragi egindako Hitzak” izan dauan harrerea! Joseren seme honek hasiera baten harri eta zur egina izten ditu, baina laster baten sinistu ezinik eta aurka jartzen jakoz, hilterainoko amorruz.\n- Izan ere, profeta batek urteera hoberik izan ete leike? Jesusen eritxia ezezkoa da: Elias eta Eliseo profeta haundiak ekartzen ditu testigu. Edozelako atxaki bat da nahiko, -erlijinozko, kulturazko nahiz abertzaletasunezkoa izan-, eragozpen bihurtzen da, bide apalez agertzen dan Jaungoikoaren Barri Ona onartzeko orduan. Siongo Sareptako alarguna, Siriako Naaman -danak jentilak- danei eskeintzen jaken salbamena lehenago onartzen dabela, lehenengo onartu behar ebenak baino.\n- Barriren barri aurkitzen gara drama honen aurrean: Nazareteko Jesus ez dala onartua bere hur-hurrekoen artean: “Beti” ezagutu dabe euren artean, eta bere familia ere ezagun jake; ez egoan han “beste munduko gauzarik”. Horrez gainera, jakinak ziran itxaroten eben Mesiasi buruz eukezan erlijinozko eta politikazko eritxiak. Korapilo honetan nahastuta egozalarik, ezin ezagutu Beragan hainbeste denpora itxaroten eben Mesias. Are gehiago: aurrez-aurre jartzen jakoz; Jesus hori dala-ta, gatazka serio bat sortuz: “Herritik kanpora atera eben... mendiko amildegitik botateko asmoz” (29. a.) Horrenbesteraino eroan ebazan euren eritxi okerrak.\n- Hauxe izan zan Jesus Berak ere bizi izan eban eztabaida latza. Bere barri inok baino hobeto ekian “ikasle maiteak”, Joan Ebanjelariak, dinoskunez, argi eta garbi esan ere: “Beretarren artera etorri zan eta beretarrak ez eben onartu” (Jn 1, 11). Jesusek Berak ere ezin izan ebazan ulertu kontrajarrera batzuk, eta bere erakutsi eta ekintzen aurkako jokabideak. Ebanjelioak honen barri zehatza emoten deuskue.\n“Jesus Jauna, nire bizitzan Zeu onartu beharra sentitzen dot, nik Zutaz dodazan baldintzak, nire betiko siniskeren atxakien gainetik. Edegi nire bihotza egunero zure BARRITASUNERA; holan bete-betean bizi ahal izango dot Zugazko topaketaren poza.”


Bisiguaren Festan `Castellers de Vilafranca´taldearen ikuskizuna izango da - Orio - Karkara.eus\nBisiguaren Festan `Castellers de Vilafranca´taldearen ikuskizuna izango da\nKarkara 2018-07-08 09:00\nArgazkia: Xavi Oller\nUztailaren 13tik 15era Euskal Herria bisitatuko dute kataluniarrek. Alegiako festetan, Oreretan, Orion eta Donostian emango dituzte ikuskizunak.\nCastellers de Vilafranca 1948. urtetik giza dorreak egiten dituen erakundea da, kirola eta kultura uztartzen dituena, Vilafranca del Penedes herrikoa. Interes publiko eta irabazi asmorik gabeko etalde honek 70 urteko historia du, eta adin, ideologia, erlijio eta ilusio askotariko mila lagun baino gehiago biltzen ditu.\nTaldeko kideak astean hirutan borondatez biltzen dira entrenamenduak egiteko. Taldean lan egin eta aurreko erronka gainditzea dute helburu, eta bide horretan, hamaika aldiz izan dira bi urtez behin urriko lehen asteburuan Tarragonan jokatzen den Concurs de Castells sonatuaren irabazle. Besteak beste 2002. urtetik hona jokatutako zortzi edizioak irabazi dituzte.\nCastellers de Vilafranca herriko eta inguruko erakunde kultural handienetakoa da, eta herrialde katalanen enbaxadore lanak egin izan dituzte atzerrian. 1973an Parisen egin zuten lehen erakustaldia, eta ordutik, Londres, Erroma, Frankfurt, Lisboa, Txile, Bonbai, New York eta Xangain izan dira, besteak beste.\nUztailaren 13tik 15era Euskal Herrian izango dira. Alegiako Festetan egingo dute lehen emanaldia, Oreretan, Orion eta Donostian izango dira larunbatean eta Elizondon igandean. Euskal Herrian ez da inoiz bederatzi pisuko giza-dorrerik egin, eta taldea helburu hori betetzen saiatuko da.\nOrio eta Vilafranca herrietako kultur taldeek harreman handia izan dute azken urteetan. Falcons de Vilafranca taldea San Pedro festetan eta Orio Arraunketa Elkarteak antolatutako garagardo azokan aritu izan da. Harreman horren ondorioz, Orioko kultur taldeek emanaldiak egin dituzte Vilafrancan.


Cesar Arrondo: "Euskal diasporaren zati bat zeregin garrantzitsuago bat noiz helduko zain dago" - Debagoiena - Goiena.eus\nCesar Arrondo: "Euskal diasporaren zati bat zeregin garrantzitsuago bat noiz helduko zain dago"\nLarraitz Zeberio Lekuona 2016-01-30 10:03\nCesar Arrondo hitzaldia egiten, atzo, Kulturaten.\nArgentinako La Plata Unibertsitateko historia irakaslea da Cesar Arrondo, eta Alkartasuna Fundazioak antolatuta hitzaldia egin zuen, atzo, Arrasateko Kulturaten. Sortua duten Estaturik Gabeko Nazioen Behatokiari buruz aritu zen, besteak beste.\nEuskal diasporaren jatorria azaltzeko Euskal Herriaren historiaren errepasoa egin zuen, atzo, Cesar Arrondok Kulturaten. Kolonizazio garaian iritsi ziren lehen euskaldunak Argentinara, baina migrazio olatu handiena XIX. mendean izan zen Gerra Karlisten garaian. Azken olatu handia Espainiako Gerran eta ondorengo urteetan eman zen. "Argentinako euskal diasporan gutxi dira, gaur egun, Euskal Herrian jaiotakoak; gehienak hirugarren edo laugarren belaunaldiko euskaldunak dira", azaldu du Arrondok. "Nire kasuan ere aitonak egin zuen Euskal Herritik Argentinarako ihesaldia".\nArrondok dio Argentinak 40 milioi biztanle dituela eta horietatik %10 dela lehen lau abizenen artean gutxienez bat euskalduna duena. Datu gehiago ere ematen ditu: "Kalkulatuta badago euskal jatorriko sei milioi pertsona dagoela Euskal Herritik kanpora, lau milioi Argentinan daude (...) Eta Euskal Herritik kanpora 200 bat euskal etxe badaude, 100 Argentinan daude".\nEuskal diasporaren potentzialtasuna\nHitzaldiak ematen ditu Arrondok. Asko eta asko unibertsitatean zein Argentinako euskal etxeetako gazteei. "Jendeak badu interesa euskal kulturan, Euskal Herriak bizi duen gatazka politikoan, erabakitzeko prozesuan...", azaltzen du. "Mantendu dituzte kultura, tradizioak... eta oso sentimendu indartsua dago".\nLa Platako unibertsitatean orain hiru urte sortu zuten Estaturik Gabeko Nazioen Behatokia. "Bertan gaude euskaldunak, kataluniarrak, irlandarrak, sahararrak, kurdoak... Eta ikerketarako eta egoera horretan dauden nazioen berri emateko tresna da".\nArrondok uste du Israelen, Irlandaren eta Armeniaren kasuetan moduan diasporak paper garrantzitsua joka dezakeela Euskal Herriaren autodeterminazio prozesuan. "Euskal diasporaren zati bat zeregin garrantzitsuago bat noiz helduko zain dago", dio.


NO HAY PUNTO DE VISTA PARA EL OÍDO / EZ DA IKUSPUNTURIK BELARRIARENTZAT : Xabier Erkizia : Free Download, Borrow, and Streaming : Internet Archive\nNO HAY PUNTO DE VISTA PARA EL OÍDO / EZ DA IKUSPUNTURIK BELARRIARENTZAT\n[archiveorg puntodevista2020podcast width=560 height=384 frameborder=0 webkitallowfullscreen=true mozallowfullscreen=true]\ncinema, sound, projector, sound art, field recording, podcast, punto de vista, experimental films, experimental, podcast, sound, radio\n#1 Garbiñe Ortega (komisarioa, jaialdiko zuzendaria)\n#2 Oskar Alegria (zinema zuzendaria)\n#3 Xavi Massó (proyeccionista )\n#4 Erika Bolsom (curator)\n#5 A reader of a festival\n#6 Carlos Casas (director de cine)\n#7 Pérdidas con Dani Sanchis (diseñador), Tamara García (fimmaker)\nEZ DA IKUSPUNTURIK BELARRIARENTZAT\nPUNTO DE VISTA zinema jaialdiaren 2020ko ediziorako osatutako podcast saila.\nBobina baten urruneko intziria edo proiektore baten haizegailu diskretoak salatzen dute ez dela isiltasunik zineman. Zinema emanaldiaren amaieran, bozgorailuak itzalita, lo geratzen den areto urrunenean ere gertatzen da zinema. Harrapatzea da afera. Baliteke hortaz nagusiki begien plazererako antolatutako ekitaldi bat belarriz jasotzea saiakera antzua suertatzea. Edo akaso, paradoxikoki argigarria. Azken finean, ez al dira belarriak bi pantaila? BRBA irratiak (brba.audio-lab.org) IKUSPUNTU jaialdiarentzako osatutako begietarako irrati saiakera. Zinema jaialdiaren egunerokoa, soinuz, podcast eran.\nXabier Erkizia (Lesaka, 1975) ikerlaria, soinu artista eta ekoizlea da. Entzumenaren kulturaren arloan egiten du lan, ikerlari independente gisara nahiz erakunde, kolektibo edo artista ezberdin askorekin elkarlanean. Musika konposizioak, soinu paisaiari buruzko ikerketak, soinu instalazioak, irrati lanak eta filmetarako soinu diseinu lanak egin ohi ditu. ERTZ ekitaldiaren arduradunetako bat da (1999-2018), Arteleku zentroko soinu departamentua zuzendu zuen (2002-2014) eta hainbat erakusketa nahiz egitarauarentzako kuradore lanak egin ditu. Bere lanak Europa, Asia, Afrika eta Europako hainbat herrialdetan aurkeztu izan dira. Audiolab elkarteko kide da.\nPDV_3 Xavi download\nPDV_4 Erika download\nPDV_5 reader download\nPDV_7 perdidas download\nUploaded by xabierk on April 7, 2020